tartuNLP/wikipedia-smugri-20251201 huggingface dataset:
Eero Seppälä

Eero Seppälä (19. elokuuta 1902 Hämeenlinna – 5. elokuuta 1941 Hiitola) oli suomalainen arkkitehti. Hän syntyi Hämeenlinnassa yhdeksänlapsiseen perheeseen. Hänen isänsä, kauppias Johan Emil Helenius oli tunnetun raittiusmiehen Matti Helenius-Seppälän veli.
Opiskeluaikanaan Seppälä toimi harjoittelijana Arkkitehtitoimistossa K. Borg, J.S. Sirén &amp; Hj. Åberg 1929, Hilding Ekelundin toimistossa 1928 ja 1929 sekä Aulis Kalman johdolla 1930–31.
Seppälä valmistui arkkitehdiksi Suomen Teknillisestä korkeakoulusta vuonna 1932. Sittemmin hän toimi Rautatiehallituksen arkkitehtina. Eero Seppälä voitti 1934 Otto Flodinin kanssa Tampereen rautatieaseman suunnittelukilpailun.
Asema edustaa funktionalismia, samoin kuin hänen Salon kaupunkiin insinööri J. Syvähuokolle piirtämänsä yksityistalo, joka 1975 julistettiin suojelluksi kulttuurihistoriallisesti merkittävänä rakennuksena. Seppälä on myös piirtänyt joitakin kesämökkejä, kaksi niistä Karjalohjan Härjänvatsaan. Toinen näistä oli hänen omansa. Sekä asemarakennuksessa että Salon yksityisasunnossa kiintyy huomio päädyn suureen ikkunaan. Myös kesämökissä on miltei koko seinän kokoinen ikkuna, josta on näkymä Lohjanjärvelle.
Seppälä kaatui jatkosodassa luutnanttina tarkka-ampujan luotiin 5. elokuuta 1941.
Solar Quest

Solar Quest on brittiläisen George Saundersin vuonna 1993 aloittama musiikkiprojekti, joka pyrkii yhdistämään elektronisen musiikin aurinkoenergian hyväksikäyttöön. Projekti on julkaissut levyjä myös nimillä "Entropica" ja "Solar Question Mark?".
Taustaa.
Solar Quest alkoi Saundersin innostuttua acid housesta 1990-luvun alussa. Vuosina 1993 ja 1994 hän julkaisi peräti yhdeksän levyä, joista kaksi pitkäsoittoa (toinen nimellä "Entropica"). Vuonna 1993 julkaistu 12-minuuttinen "Acid Air Raid" kuuluu acid-teknon klassikoihin ja seuraavan vuoden unelmoiva "Orgship"-albumi taas ambientin merkittäviin julkaisuihin.
Itse Saunders kuvaa projektin filosofian pohjautuvan seneca-intiaaneihin, kulmakivinään "kosminen energia, värähtelevät kuviot ja homeopatia".
Glastonburyn esittävän taiteen festivaaleille Solar Quest on vuosittain pystyttänyt aurinkoenergialla toimivan ambient-konserttiteltan ja monet sen levyt on äänitetty ja miksattu aurinkoenergialla toimivassa studiossa. 
Saunders on tehnyt yhteistyötä muun muassa brittiläisen DJ Chocin kanssa, jonka levy-yhtiö Choci's Chewns julkaisi useimmat Solar Questin alkutaipaleen levyt, joista monilla laulaa brittiläinen Kirsty Hawkshaw. Erikoisimpiin Solar Questin julkaisuihin kuuluu remix-kokoelma Alan Parsonsin kappaleesta "Apollo".
George Saunders

George Saunders (s. 2. joulukuuta 1958 Amarillo, Texas) on yhdysvaltalainen kirjailija. Ennen kirjailijanuraansa hän työskenteli geofyysikkona ja julkaisi esikoisteoksensa "CivilWarLand in Bad Decline" vuonna 1996.
Vuonna 2006 Saundersille myönnettiin MacArthur Fellowship -apuraha. Saunders sai vuonna 2017 Booker-palkinnon teoksellaan "Lincoln in the Bardo" (suom. "Lincoln bardossa"). Hän sai vuonna 2023 myös Yhdysvaltain Kongressin kirjaston myöntämän Library of Congress Prize for American Fiction -palkinnon.
Saundersilta on suomennettu kolme teosta. Vuonna 2015 ilmestyi novellikokoelma "Joulukuun kymmenes" ("Tenth of December", 2013), jonka novellit julkaistiin alun perin "The New Yorkerissa" ja "Harper’sissa" 1995–2012. Vuonna 2016 ilmestyi "Sotapuiston perikato" ("CivilWarLand in Bad Decline", 1996) ja vuonna 2018 romaani "Lincoln bardossa" ("Lincoln in the Bardo", 2017).
The Human Equation

The Human Equation on 25. toukokuuta 2004 julkaistu Ayreonin kuudes albumi. Albumilla on muiden Ayeronin levyjen tapaan paljon vierailevia muusikoita ja laulajia muista yhtyeistä jotka esittävät Arjen Anthony Lucassenin kirjoittamaa musiikkia, kuten James LaBrie (Dream Theater), Mikael Åkerfeldt (Opeth), Eric Clayton (Saviour Machine) ja Devin Townsend (Strapping Young Lad).
The Human Equation on tarina auto-onnettomuuden seurauksena koomaan joutuneesta miehestä, jonka tunteita ja muistoja käydään läpi kahdenkymmenen päivän aikana.
Kappalelista.
CD 1
CD 2
Mataiur

Mataiur on Italian Alpeilla sijaitseva vuori. Mataiur-vuori on 1650 metriä korkea. 26. lokakuuta vuonna 1917 käydyssä Caporetton taistelussa Erwin Rommel valtasi Mataiurin 100 saksalaisen miehen voimin yli 9000 italialaiselta.
Arjen Anthony Lucassen

Arjen Anthony Lucassen (s. 3. huhtikuuta 1960 Hilversum, Alankomaat) on alankomaalainen säveltäjä, laulaja ja muusikko. Hän oli 1980-luvulla heavy metal -yhtyeiden Bodine ja Vengeance kitaristina, mutta niiden hajoamisen jälkeen hän alkoi tehdä itse progressiivisempaa musiikkia ensin Ayreon-projektina, ja myöhemmin myös Star One-, Ambeon- ja Stream of Passion -yhtyeiden muodossa. Lucassen on myös vieraillut lukuisilla muiden artistien levyillä.
Lucassen soittaa monenlaisia instrumentteja: hänen pääinstrumenttinsa ovat kitara ja koskettimet, mutta hän soittaa myös muun muassa bassoa ja banjoa. Kaiken kaikkiaan Lucassen on julkaissut urallaan 26 studioalbumia, neljä live-albumia, kaksi EP:tä ja seitsemäntoista singleä. Yhteistyöprojektit mukaan laskettuna hän on esiintynyt yli 50:llä albumilla.
Ayreonin perustamisen jälkeen Lucassen on tullut tunnetuksi rock- ja metalliarvostelijoiden keskuudessa, monet kriitikot ovat kutsuneet häntä "neroksi", ja ylistävät hänen sävellyskykyjään ja omaperäisyyttään.
25. huhtikuuta 2025 Lucassen lyötiin Alankomaiden leijonan ritarikunnan ritariksi johtuen hänen "saavutuksistaan progressiivisessa rock- ja metallimusiikissa".
Julkaisut.
Bodine
Vengeance
Strange Hobby
Ayreon
Star One 
Ambeon
Stream of Passion
Guilt Machine
The Gentle Storm
Supersonic Revolution
Plan Nine
Simone Simons 
Sooloalbumit.
Livealbumit
Långholmen (Kemiö)

Långholmen on saari ja kylä Sauvon ja Kemiön välissä. Saari on osittain jyrkkäkallioinen ja siellä on useita kesäasumuksia. Saarelle on ollut aikoinaan lauttayhteys mutta siitä on muistona vain vanhat lauttasatamat. Saarella on runsas puusto.
Reaalipreesens

Reaalipreesens (lat. "praesentia realis") on käsite, jolla ilmaistaan kristinuskon ajatusta, että Kristuksen ruumis ja veri substansseina eli olemuksina ovat konkreettisesti läsnä ehtoollisella tarjottavissa viinissä ja leivässä (Matt. 26:26). Jos reaalipreesens kiistetään, sen tilalla voidaan esittää ajatus hengellisestä tai vertauskuvallisesta läsnäolosta. Reaalipreesensiä kutsutaan myös konsubstantiaatioksi.
Käsitteen historia.
Termi on ilmeisesti alun perin peräisin Johannes Duns Scotuksen kirjoituksista. Sitä käytettiin myös uskonpuhdistuksen ajan kiistelyssä, joka koski Kristuksen ruumiin ja veren läsnäoloa ehtoollisaineissa. Sveitsiläiset reformaattorit Ulrich Zwingli ja Johannes Oecolampadius vastustivat luterilaista substantiaalista näkemystä ehtoollisessa läsnäolevasta Kristuksesta, jonka he näkivät paluuna ”katoliseen harhaan”. 
Termi kuului myös Jean Calvinin käsitteistöön, mutta toisin kuin luterilaiset hän käytti sitä ilmaisemaan, että Kristuksen läsnäolo on todellinen, eikä harhaa, mutta se ei kuitenkaan ole hänen ruumiinsa ja verensä läsnäoloa, kuten luterilainen osapuoli katsoi tai niiden uhraamista, kuten katolinen osapuoli opetti. 
Ehtoolliskäsitysten erilaisuus voi johtua niiden erilaisista opeista Jumalan pelastustyöstä. Kalvinismissa ajatellaan yleensä, että Jumala vanhurskauttaa toiset ja paaduttaa toiset ns. kaksinkertaisen predestinaation perusteella, kun taas luterilaisten Tunnustuskirjoissa ehtoollisen, kasteen ja evankeliumin saarnan opetetaan olevan välineitä, joiden kautta Jumala vanhurskauttaa. Kalvinilaisessa käsityksessä Kristuksen ruumiin ja veren läsnäolo ehtoollisessa on tarpeeton, koska Jumala antaa armonsa Pyhän Henkensä välityksellä, ei leivän ja viinin. Luterilaisuudessa reaalipreesens ehtoollisessa on ehdoton, koska lupaus syntien anteeksiantamisesta ehtoollisella katsotaan varmaksi ja todelliseksi, juuri siinä tapahtuvaksi. Asetussanat katsotaan näin merkitseviksi, kun taas kalvinistit selittävät asiaa eri raamatunkohdilla, kuten Johanneksen evankeliumin 6. luvun jakeella 63: ”"Henki on se, joka eläväksi tekee; ei liha mitään hyödytä."”
Luterilaisuudessa reaalipreesens tarkoittaa ruumiin ja veren todellista läsnäoloa leivässä ja viinissä. Katolisessa ja ortodoksisessa ehtoollisopissa Jeesuksen ruumiin ja veren erityinen läsnäolo esitetään vastakohdaksi vertauskuvallisuudelle, mutta nämä kirkot opettavat kuitenkin eri tavoin tämän läsnäolon tavasta (konsubstantiaatio ja transsubstantiaatio).
Lionel Shriver

Lionel Shriver (syntymänimi Margaret Ann Shriver, s. 18. toukokuuta 1957) on amerikkalaissyntyinen kirjailija, joka asuu New Yorkissa ja Lontoossa. Shriver muutti nimensä Margaret Annista Lioneliksi, koska tiesi, että miehiä kohdellaan paremmin kuin naisia. Hänen puolisonsa on jazzrumpali Jeff Williams.
Shriver nousi maineeseen teoksellaan "We Need to Talk about Kevin" ("Poikani Kevin"). Ristiriitaisen vastaanoton saanut "Poikani Kevin" käsittelee naisen kaksinaista suhtautumista lapsen saantiin, kyvyttömyyttä rakastaa lasta ja sitä mikä tällaisesta lapsesta pahimmassa tapauksessa tulee. Shriver on kirjoittanut muun muassa The Guardianiin ja The Spectatoriin. Kolumneissan hän on kirjoittanut muun muassa suhtautumisesta äitiyteen ja äitiydestä länsimaissa. Hän kävi Suomessa lokakuussa 2006 Helsingin Kirjamessuilla.
Pettu (saari)

Pettu on saari Särkisalossa Salon kaupungissa. Pettuun on lossiyhteys Ulkoluodosta. Yhdeksän neliökilometrin kokoisella saarella asuu vakituisesti 11 ihmistä. Vapaa-ajan asuntoja saaressa on yli 100.
Petun kantatilan ympäristössä on perinnebiotooppia. Alueen kedot ja kalliokedot kasvavat muun muassa heinäratamoa, hakarasaraa, jäkkiä ja mäkikauraa. Saarella on myös alueellisesti merkittävä saarnivaltainen lehtipuuhaka.
Matthew Connolly

Matthew Connolly (s. 24. syyskuuta 1987 Lontoo) on englantilainen entinen jalkapalloilija, joka edusti viimeksi Englannin Mestaruussarjassa pelaavaa Cardiffia. Hän oli pelipaikaltaan keskuspuolustaja ja siirtyi Cardiffiin 22. elokuuta.2012. Tätä ennen hän pelasi Queens Park Rangersissa sekä kauden 2011–2012 kevätkauden lainalla Readingissä.
Connolly teki ensiesityksensä Arsenalin edustusjoukkueessa 24. lokakuuta 2006 liigacupin kolmannella kierroksella West Bromwichia vastaan. Hän pelasi kaudella 2006–2007 lainalla Bournemouthissa ja kaudella 2007–2008 Colchester Unitedissa kunnes siirtyi Queens Park Rangersiin kesällä 2008. Kesään 2012 mennessä hän on pelannut QPR:ssä 116 ottelua (joista kuusi valioliigassa), joissa hän on tehnyt kaksi maalia. Ensimmäinen maali QPR:lle syntyi 16. tammikuuta 2010 Blackpoolia vastaan.
Venäjän kansalliskirjasto

Venäjän kansalliskirjasto () sijaitsee Pietarissa. Se on Venäjän vanhin yleinen kirjasto. Sitä ei pidä sekoittaa Moskovassa sijaitsevaan Venäjän valtionkirjastoon.
Kansalliskirjaston perusti Katariina Suuri vuonna 1795 Keisarilliseksi lainauskirjastoksi. Sen kokoelmien rungon muodostavat puolalais-liettualaisen Zaluskin kirjaston 250 000 kirjaa sekä Voltairen ja Denis Diderotin kokoelmat, jotka keisarinna oli ostanut heidän perikunniltaan. Kirjakokoelma karttui nopeasti, koska jokaisesta keisarillisella Venäjällä julkaistusta kirjasta piti lahjoittaa sinne yksi vapaakappale. Vuonna 1914 kirjastossa oli kolme miljoonaa kirjaa, 1970-luvulla siellä laskettiin olevan 17 miljoonaa kirjaa.
Kirjaston päärakennus Nevski prospektilla on uusklassista tyyliä. Neuvostoaikoina sen nimi oli Saltykov-Štšedrinin kirjasto kirjailija Mihail Saltykovin mukaan. Uudempi lisärakennus rakennettiin 1980- ja 1990-luvuilla Moskovski prospektille.
Nykyisin Venäjän kansalliskirjasto on yksi maailman suurimmista. Siellä on 33 miljoonaa teosta, vuosittain siellä on 1,5 miljoonaa kävijää, ja lainauksia tehdään 14 miljoonaa.
Venäjän valtionkirjasto

Venäjän valtionkirjasto () on eräs maailman suurimmista kirjastoista. Se sijaitsee Moskovan ydinkeskustassa, runsas 300 metriä Moskovan Kremlin länsipuolella. Kirjasto hoitaa monia kansalliskirjaston tehtäviä, vaikka historiallinen Venäjän kansalliskirjasto -niminen kirjastolaitos sijaitsee Pietarissa.
Valtionkirjasto perustettiin 1862 kahden kaupungin museon yhteyteen Moskovan ensimmäiseksi viralliseksi kirjastoksi. Neuvostoaikoina sen nimi oli Lenin-kirjasto. 
Kirjastossa on 42 miljoonaa teosta, jotka täyttävät 275 tuhatta hyllymetriä. Niiden joukossa on 247 kielellä 17 miljoonaa kirjaa, 13 miljoonaa lehteä, 350 tuhatta nuottia ja äänitettä sekä 150 tuhatta karttaa. 29 prosenttia materiaalista on ulkomaalaista.
Jori

Jori on suomalainen etunimi. Jorin nimipäivä on vuodesta 1984 23. huhtikuuta, jolloin on myös Yrjön, Jyrkin, Jyrin ja Yrjänän nimipäivä. Jori juontuu kreikkalaisesta Georgios-nimestä. Välittävänä muotona lienee ollut Georg, joka ruotsiksi lausutaan suunnilleen samoin kuin Jori.
Jori on harvinaisehko nimi. Suomessa oli huhtikuuhun 2025 mennessä syntynyt hieman yli 1 800 Joria. Heistä 821 on 1980- ja 1990-luvuilla syntyneitä.
Tunnettuja Jori-nimisiä.
Listan henkilöt ovat suomalaisia, ellei toisin mainita.
Beep Media Player

Beep Media Player on avoin GNU GPL-lisensoitu XMMS-soittimeen perustuva multimedia-soitin. Pääasiallisesti se on XMMS-soittimen siirros GTK+ 2-rajapinnalle joka saa integroitua sen paremmin tuoreimpien GNOME, Xfce ja GTK-QT:n kanssa myös KDE-työpöytäympäristöihin.
XMMS:n tavoin BMP tukee myös Winampin ja XMMS:n nahkatiedostoja.
Beep Media Playerin kehitys lopetettiin viimeisen version ("0.9.7.1") julkaisun jälkeen, mutta kehittäjät ottavat yhä vastaan bugikorjauksia. Beep Media Playerin kehittäjät ovat siirtyneet kehittämään BMPx-soitinta, joka ei pohjaudu vanhaan koodiin. 
William "nenolod" Pitcock aloitti Audacious-projektin, joka jatkaa Beep Media Playerin kehitystä.
Jeane Kirkpatrick

Jeane Jordan Kirkpatrick (19. marraskuuta 1926 – 7. joulukuuta 2006) oli yhdysvaltalainen konservatiivinen poliitikko. Hän työskenteli Ronald Reaganin ulkopoliittisena neuvonantajana tämän vuoden 1980 presidentinvaalikampanjassa. Sen jälkeen Kirkpatrick nimitettiin Yhdysvaltojen YK-suurlähettilääksi ensimmäisenä naisena.
Kirkpatrick suoritti tohtorin tutkinnon Columbian yliopistossa vuonna 1968.
Kirkpatrick oli kiihkeä kommunisminvastustaja. Kirkpatrick tunnetaan ennen kaikkea ”Kirkpatrickin doktriinista”, jonka mukaan Yhdysvallat tukee kaikkia kommunismin vastaisia hallintoja maailmassa, myös diktatuureja. Kirkpatrick oli yksi niistä, jotka vaativat kongressia julistamaan sodan ”koko fundamentalistista islamilaisterroristiverkostoa” vastaan syyskuun 11. päivän terrori-iskujen jälkeen.
Ubikviteetti (teologia)

Ubikviteetti merkitsee kristillisessä teologiassa Kristuksen inhimillisen luonnon läsnäoloa kaikkialla. Oppi kehitettiin luterilaisessa teologiassa, ja on ilmaistu Yksimielisyyden ohjeessa, erityisesti sen kahdeksannessa artiklassa. Opin mukaan Kristuksen inhimillinen luonto on korotettu jumalalliseen valtaan, ja näin ollen Kristus pystyy toteuttamaan lupauksensa olla läsnä sanassa ja sakramenteissa, kaikkein erityisimmin ehtoollisessa. Luterilaiseen ehtoollisoppiin yhdistettynä ubikviteetti-oppi tarkoittaa sitä, että Kristus voi olla ruumiillisesti jumalallisen voimansa vuoksi läsnä siellä, missä ikinä tahtoo. Tämän vuoksi hän on läsnä lukuisissa paikoissa (ehtoollisleivissä ja eukaristian vietoissa) yhtä aikaa (multivolipreesens).
Usein ubikviteetti tulkitaan väärin tarkoittamaan Kristuksen ruumiin kaikkiallisuutta, minkä Yksimielisyyden ohje kieltää.
Tohtori Martti Luther piti tärkeimpänä ohjenuoranaan ns. Sola scriptura -periaatetta, toisin sanoen sitä, että kaiken on perustuttava täsmälleen Raamatun sanaan. Näin ollen eukaristian on oltava täsmälleen Jeesuksen omien sanojen mukainen: "Tämä on minun ruumiini."
Katolinen kirkko ajautuu transsubstantiaatio-opissaan tohtori Lutherin mukaan harhaan siinä, että se leipä muuttuu rituaalin kellon kilautuksen hetkellä Jeesuksen ruumiiksi, vaikka se todellisuudessa on edelleen pelkkää leipää, ja se maistuu leivältä. Ei se materia siitä kelloa kilauttamalla muuksi muutu.
Muut protestantit, kuten zwingliläiset ja kalvinistit, mutta varsinkin yltiöpäiset ns. hurmahenget, "die Schwärmerer", ajautuvat tohtori Martti Lutherin mukaan harhaan siksi, koska he opettavat, että "tämä leipä ainoastaan symbolisoi Kristuksen ruumista, olematta kuitenkaan Kristuksen ruumis." Ehtoollisleipä ei ole Kristuksen ruumiin symboli, vaan Kristuksen ruumis. Samalla kun luterilainen puree öylättiä, samalla hän myös puree rikki Kristuksen luut ristinpuulla. 
Ubikviteettioppi kuuluu luterilaisuuteen, mutta ei zwingliläisyyteen eikä kalvinismiin.
Kasari (kulttuuri)

Kasari on slangi-ilmaus, joka tarkoittaa 1980-luvun populaarimusiikkia ja tyyliä. Se on lyhenne sanasta "kahdeksankymmentäluku". Sanan käyttö liittyy pääosin siihen, että eräät 1980-luvun musiikkityylit ovat tulleet uudestaan muotiin 2000-luvulla. Kaapelikanava MoonTV esitti 2000-luvun alussa musiikkiohjelmaa nimeltä "Kasari", jossa näytettiin 1980-luvun tunnettuja musiikkivideoita.
1980-luvun musiikista on julkaistu myös useita kokoelma-albumeita, joiden sisältö koostuu lähinnä elektronisesta popmusiikista. 1980-luvulla syntyi monia uudenlaisia metallimusiikin tyylilajeja ja jo olemassa ollut heavy metal -musiikki kehittyi. Tätä musiikkia kutsutaan usein "kasariheviksi". Myös 1980-luvun suosituista tietokonepeleistä on julkaistu uusia PC-koneille sopivia versioita.
Alvar Rantalahti

Alvar Rantalahti (29. heinäkuuta 1913 Sippola – 30. tammikuuta 2007 Anjalankoski) oli suomalainen maastohiihtäjä. Hän aloitti hiihtouransa vuonna 1930 ja voitti hopeaa 50 km:n matkalta hiihdon maailmanmestaruuskilpailuissa 1938 Lahdessa. SM-hiihdoissa hän oli 50 kilometrillä toinen 1941 sekä kolmas 1937 ja 1945. Uransa aikana hän edusti Inkeroisten Terhoa ja Kotkan Intoa. 
Jatkosodan loppuvaiheessa heinä-elokuussa 1944 Rantalahti toimi luutnantin arvoisena kurikomppanian päällikkönä. Sodan sekavassa vaiheessa rintamalla hän ampui epäsotilaallisesti puhutelleen ja hänen toistamaansa käskyä vastustaneen sotamiehen. Hän sai teostaan rangaistuksen, mutta armahdettiin yleisessä armahduksessa.
Kurikomppanian sotilaat eivät sodan jälkeen unohtaneet Rantalahtea, vaan tekivät kantelun valvontakomissiolle kertoen Rantalahden ampuneen vuonna 1941 antautuneen sotavangin. Tässä uhkaavassa tilanteessa Rantalahti siirtyi huhtikuussa 1946 Pohjois-Ruotsiin. Hän piileskeli aina kesään 1948 asti niin Pohjois-Suomessa kuin Pohjois-Ruotsissa. Sen jälkeen hän tuli julkisuuteen ja joutui vastaamaan ampumisesta oikeudessa, jossa hänet tuomittiin vuoden vankeusrangaistukseen laittomasta teloituksesta. Presidentti Paasikivi armahti hänet vuonna 1950, ja hän pääsi ehdolliseen vapauteen.
Ammatiltaan hän oli kauppias. Kuollessaan hän oli 93-vuotias.
Big Al

Big Al () on Wyomingin osavaltiosta Yhdysvalloista vuonna 1991 löydetty "Allosauruksen" fossiili. Luuranko on säilynyt lähes täydellisenä, siitä on löydetty 95 prosenttia. Big Aliksi ristitty yksilö eli noin 145 miljoonaa vuotta sitten jurakaudella. Fossiilin kaivaminen esiin vei kahdeksan päivää.
Geologien mukaan Big Al kuoli joen pohjaan. Tulkinnan mukaan kivi, josta sen luuranko löydettiin, oli aluksi rutikuivaa ja sitten läpimärkää. Sen ajatellaan olleen myös veden kyllästämää. Tämän katsotaan olevan merkki siitä, että pitkää kuivuuskautta on seurannut tulva.
Al kuoli kuusivuotiaana, keskenkasvuisena. Se oli kuollessaan 10 metriä pitkä ja kolme metriä korkea. Se oli saanut elämänsä aikana noin 70 murtumaa. Murtumia oli hännässä, selkärangassa ja oikeassa eturaajassa. Myös sen oikean takaraajan keskimmäinen varvas oli tulehtunut ja todennäköisesti hankasi viereisiä varpaita.
BBC:n tuottama elokuva "Ison Alin tarina" ("The Ballad Of Big Al") kertoo Alin elämäntarinan. Elokuvassa seurataan Alin elämää kuoriutumisesta kuolemaan. Elokuvassa Al sai kylkiluunmurtumansa yriteltyään paritella väkisin itseään suuremman naaraan kanssa, jolloin se oli käynyt Alin kimppuun. Varvas murtui Alin saalistaessa ja sen kompastuttua kaatuneeseen puuhun. Elokuvassa näytettiin myös, kuinka Al ja muutama muu "Allosaurus" hyökkäsivät "Diplodocus"-lauman kimppuun ja tappoivat suuren, mutta sairaan ja heikon yksilön.
Lumikki ja 7 jätkää

Lumikki ja 7 jätkää on vuonna 1953 valmistunut suomalainen komediaelokuva, jonka ohjasi ja käsikirjoitti Ville Salminen. Elokuva pohjautuu Grimmin satuun "Lumikki". Laulut esittää lauluyhtye Souvaripojat, joka myös levytti kappaleen "Lumikki ja 7 jätkää".
Juoni.
Joukko vuoden 1953 ylioppilaita lähtee pyöräretkelle maalle ja retken aikana Liisa eksyy metsään. Hän päätyy tukkilaisten kämpälle ja suostuu tukkilaisille taloudenhoitajaksi.
Arviot.
Aikalaisarvioissa Paula Talaskivi arvosti elokuvan viattomuutta, "kiltteyttä": "...paatuneempikin taitaa sulaa lähes satutunnelmiin". Olavi Veistäjä puolestaan kommentoi: "Voiko yleisöä enää yrittää naurattaa mauttomammin ja tökerömmin?" Muutenkin elokuva sai kovin ristiriitaisia arvioita.
Myöhemmin Grimmin sadun tukkilaismuunnelma on saanut luonnehdinnan kepeä farssi, jonka nimiosan esittäjän Raili Mäen näyttelijäntaidot ovat erään kriitikon mielestä vaatimattomat, vaikka hän muuten hehkeä onkin.
Matti Raivio

Matti Raivio (22. helmikuuta 1893 Pihlajavesi – 25. toukokuuta 1957 Pihlajavesi) oli suomalainen maastohiihtäjä ja maailmanmestari.
Raivio voitti kultaa 30:n ja 50 kilometrin matkoilla vuoden 1926 hiihdon maailmanmestaruuskilpailuissa Lahdessa. Hänen 30 kilometrin voittomarginaalinsa, 6 minuuttia ja 18 sekuntia, on edelleenkin kaikkien aikojen suurin arvokisavoitto kyseisellä matkalla. 50 kilometrillä Raivio voitti hopeamitalisti Tauno Lappalaisen 8 minuutilla ja 27 sekunnilla.
Raivio osallistui kaksiin olympialaisiin: Chamonix'ssa 1924 hän sijoittui seitsemänneksi sekä 18:lla että 50 kilometrillä. Sankt Moritzissa 1928 hän keskeytti 50 kilometrillä.
Raivio voitti urallaan kuusi Suomen mestaruutta vuosina 1920–1927. Hän voitti 10 kilometrin hiihdon vuosina 1920 ja 1921 ja 60 kilometrin mestaruuden vuonna 1922. 1925 hän oli nopein 10 kilometrillä ja vuonna 1927 hän voitti sekä 10 että 60 kilometrin Suomen-mestaruudet. Viimeinen mestaruus tuli vasta uusinnassa, kun hän ja Martti Lappalainen olivat 10 kilometrillä hiihtäneet saman ajan. Salpausselän Kisoissa hän voitti 10 kilometriä vuosina 1925 ja 1927 sekä jälkimmäisenä vuonna myös 50 kilometrin kilpailun. Hän sai Salpausselkä-mitalin numero 3. Puijon kisoissa hän voitti 30 ja 50 kilometriä vuonna 1923.
Matti Raivion sisar Aino Raivio voitti kaksi Suomen mestaruutta naisten 5 kilometrin hiihdossa vuosina 1924 ja 1925.
Oktjabrskaja revoljutsija

Oktjabrskaja revoljutsija, (, ) oli alkuaan Venäjän keisarikunnan laivaston ja sittemmin Neuvostoliiton laivaston Gangut-luokan taistelulaiva. Aluksen nimi oli alun perin ().
Valmistus.
Alus tilattiin Pietarista Amiraliteetin telakalta, missä köli laskettiin 3. kesäkuuta 1909. Alus laskettiin vesille 24. syyskuuta 1911 ja valmistui 21. lokakuuta 1914.
Palvelus.
"Gangut" sijoitettiin 1914 Itämeren laivaston 2. taistelulaivaviirikköön, jonka tukikohta oli pääasiallisesti Helsingissä. Alus nimettiin 27. toukokuuta 1925 "Oktjabrskaja revoljutsijaksi". 
Talvisodassa alus tulitti suomalaisia rannikkopattereita.
Vuonna 1941 alus siirrettiin Tallinnasta Kronstadtiin ja syyskuun lopulla Leningradiin. Toisen maailmansodan aikana Saksaa vastaan eli 1941–1945 aluksen komentajina toimivat M. Z. Moskalenko, N. A. Petrištšev ja S. D. Solouhin. Alus ampui päätykeillään 1 140 laukausta Leningradin piirityksen aikana.
Vuodesta 1954 alusta käytettiin koulutukseen. Se poistettiin palveluksesta 1956 ja romutettiin 1959. Sen ilmatorjuntatykit ja ankkurit ovat muistomerkissä puistossa Kronstadtissa.
Katri Somerjoki

Katri Somerjoki (s. 26. heinäkuuta 1973 Järvenpää) on suomalainen laulaja. 1990-luvulla hän on mukana mm. Mascara-yhtyeessä, joka keikkailee edelleen satunnaisesti.
Elämä ja ura.
Somerjoki syntyi Järvenpäässä ja varttui Helsingissä. Hän on toimittaja Kari Somerjoen tytär ja Rauli Badding Somerjoen veljentytär. Katri Somerjoki työskentelee satunnaisesti muun muassa valokuvaajana ja hoitolayrittäjänä. 
Katri Somerjoki asuu Helsingissä ja tekee säännöllisesti duokeikkoja Katri Somerjoki Katharsis -yhtyeensä kanssa (entinen Selma Räme Duo). Hänen entinen yhtyeensä oli nimeltään Cat Lee &amp; Co ( 2004–2012). Somerjoki konsertoi setänsä Baddingin muistoksi syksyllä 2017, jolloin tuli kuluneeksi 70 vuotta tämän syntymästä. Katri julkaisi Niittisydän-yhtyeen nimissä tribuuttilevyn "Rakkaudella Raulille" joka sisältää Rauli Somerjoen kappaleita uusina sovituksina.
Somerjoki on kilpaillut The Voice of Finland -tv-ohjelmassa vuosina 2013 ja 2020.
Nykyään Katri tekee soolotuotantoa Catrione-nimellä muiden projektien ohella.
Katri Somerjoki Katharsis -yhtye julkaisi ensimmäisen singlensä Anna mun olla lokakuussa 2020.
Merikoski SBT

 
Merikoski SBT on vuonna 1995 perustettu oululainen salibandyseura, jonka jäsenmäärä kaudella 2006–2007 oli noin 500. Miesten edustusjoukkue pelaa Divarissa kaudella 2018-2019. Seuran toiminta alkoi jo vuonna 1992 Oulunsalon Vasaman pesäpallojaoston alaisuudessa. Keväällä 1996 Vasaman salibandytoiminta ja sarjapaikat siirrettiin Merikoski SBT:lle.
Historia.
Merikoski SBT:n naisten joukkue on pelannut Naisten salibandyliigaa kolmen kauden ajan. Joukkue putosi liigasta kauden 2003–2004 jälkeen jäätyään sarjassa viimeiseksi. Joukkue voitti 20 ottelusta kaksi. Merikoski voitti putoamiskarsinnan, mutta Kalevi Lämsä katsoi, ettei joukkueella ole taloudellisia resursseja osallistua seuraavan kauden SM-sarjaan. Päätöksen seurauksena suurin osa Merikosken naisista lähti pelaamaan naapuriseuraan OLS:n naisten edustukseen.
Seuratoiminta.
Merikoski SBT:llä on useita juniorijoukkueita.
Kaleva (Kerava)

Kaleva on Keravan ensimmäinen ja väkiluvultaan suurin kaupunginosa, jossa vuoden 2014 lopussa asui 9 997 ihmistä. Se sijaitsee kaupungin keskustan luoteispuolella. Kaupunginosaan kuuluu Kalevan lisäksi Kurkelan, Viron, Virrenkulman ja Ilmarisen asuinalueet.
Kaleva on suurimmaksi osaksi rivi- ja omakotitalopainotteista asuinaluetta. Kalevassa sijaitsevat Kalevan ja Kurkelan koulut. Kalevassa sijaitsee Kalevan urheilupuisto, jossa on muun muassa lämmitettävä tekonurmi jalkapalloilijoille, yleisurheilukenttä, jäähalli, uimahalli ja maauimala. Kaupunginosassa sijaitsee myös Keravan terveyskeskuksen ympärille rakentuva terveyspuisto, jossa on sekä julkisia että yksityisiä terveyspalveluja.
Virrenkulma.
Virrenkulma on uudisrakennusalue Keravalla Kalevan kaupunginosassa. Alueelle on rakenteilla noin sata pientaloa ja näiden lisäksi pienkerrostaloja. Alueen rakentaminen alkoi 2006. Alueella on sekä Keravan kaupungin tontteja että yksityisiä tontteja. Alue rajoittuu pohjoisessa Tuusulaan, lännessä Vironmäen ja Kuusimäen metsään, idässä päärataan sekä etelässä Pihkaniittyyn. Virrenkulman alkuperäisen nimen kerrotaan olleen Virrenkuuluma (Wirrenkullma). Nimi on peräisin siitä, että Tuomalan kylässä herätysliikkeen virren veisuu kuului tähän paikkaan asti 1700-luvulla. Virrenkulman bussiyhteydet: 16.8.2010 asti: 8,K Keravan rautatieasemalle. 16.8.2010 alkaen: 973 Päiväkumpuun Keravan rautatieaseman, Ali-Keravan ja Peijaksen sairaalan kautta. 12.8.2019 alkaen linja 976 Keravan asema - Virrenkulma. 
Virrenkulman kadunnimet on nimetty perhoslajien mukaan, muun muassa:
Etelä-Kiinan meri

Etelä-Kiinan meri on Kiinan eteläpuolella sijaitseva Tyynenmeren reunameri. Se rajoittuu idässä Taiwansaareen ja Filippiineihin, etelässä Borneon saareen ja lännessä Indokiinan ja Malakan niemimaihin. Sen pinta-ala on laskentatavasta riippuen 3 000 000 – 3 500 000 neliökilometriä, ja se on maailman kuudenneksi suurin merialue viiden valtameren jälkeen. Meren keskisyvyys on 1 212 metriä.
Etelä-Kiinan meri on yhteydessä Itä-Kiinan mereen Taiwaninsalmen eli Formosansalmen kautta. Muita salmia ovat muun muassa Luzoninsalmi, Sundasalmi ja merirosvoistaan tunnettu Malakansalmi.
Etelä-Kiinan meren keskisin osa on sen itäinen alue, jossa on sekä monia matalikkoja että laaja syvänmeren tasanne Etelä-Kiinan allas. Altaan keskisyvyys on 4 000–5 000 metriä ja syvin kohta 5 560 metriä. Se ulottuu Paracelsaarilta Luzoniin. Paracelsaarten lisäksi alueella on muitakin riuttoja ja särkkiä, jotka kohoavat jyrkästi merenpohjasta osittain merenpinnan päälle. Tällaisia matalikkoja ovat Spratlysaarten ympäristö sekä Reedin, Tizardin ja Macclesfieldin matalikot. Meren itäosassa, Luzonin länsipuolella on Manilan syvänne, joka yltää 5 400 metrin syvyyteen saakka.
Etelä-Kiinan meren luoteisosassa mannerjalusta ulottuu pitkälle, ja matalan meren alueeseen kuuluvat muun muassa Tonkininlahti, Taiwaninsalmi ja Hainanin saari. Vietnamin eteläpuolella jalusta kapenee ja yhdistyy lopulta laajaan Sundan mannerjalustaan, joka käsittää Etelä-Kiinan meren lounaisosan lisäksi Jaavanmeren. Sundan mannerjalusta on keskeisimmissä osissaankin vain noin sata metriä syvää, ja sen pohjassa on vanhoja jokilaaksoja.
Suurimmat Etelä-Kiinan mereen laskevat joet ovat Helmijoki, Punainenjoki, Mekong ja Chao Phraya.
Etelä-Kiinan merellä on vuosisatojen kuluessa liikkunut merirosvoja. 
Aluekiistat.
Etelä-Kiinan meren rantavaltiot kiistelevät merialueidensa rajoista sekä alueen saarten omistusoikeudesta. Etelä-Kiinan meren poikki kulkee valtaosa esimerkiksi Japaniin menevästä öljystä. Aluekiistojen eskaloituminen tavalla, joka vaarantaisi merenkulun turvallisuuden, voisi olla haitaksi koko maailmantaloudelle.
Haagin kansainvälisen tuomioistuimen mukaan Kiinan aluevaatimukset rikkovat merirajat määrittelevää YK-sopimusta ja Kiina on rikkonut Filippiinien alueellista koskemattomuutta. Kiina vaatii 90 prosenttia Etelä-Kiinan merestä, mutta Filippiinit, Vietnam, Malesia, Brunei ja Taiwan ovat kiistäneet vaatimusten oikeutuksen.
Yhdysvaltain Biden hallinnon mukaan Kiina on rikkonut Yhdistyneiden kansakuntien merioikeusyleissopimusta, siitäkin huolimatta että Yhdysvallat ei ole koskaan itse sitoutunut ko. sopimukseen.
Orgaaninen

Orgaaninen on adjektiivi, joka biologiassa tarkoittaa elimellistä, elollista, eloperäistä tai luonnosta peräisin olevaa. Epäorgaaninen puolestaan tarkoittaa elottomaan luontoon kuuluvaa.
GRAU

GRAU on Venäjän ja entisen Neuvostoliiton puolustusministeriön ohjusten ja tykistön päävirasto ( eli ГРАУ). Se toimi apulaispuolustusministerin, joka oli samalla Asevoimien ase- ja ammuspäällikkö, (venäjäksi начальник вооружения ВС РФ — заместитель Министра обороны РФ), alaisuudessa.
GRAU antoi nk. GRAU-koodit Neuvostoliiton ammuksille ja asejärjestelmille. Nämä koodit eivät siis olleet suunnittelutoimistojen tai teollisuusyritysten koodeja.
GRAU-koodit.
GRAU-koodit ovat muotoa "numero kirjain numero". Esimerkiksi «2 S 19 "Msta-S"» on koodi 2S19 Msta rekyylittömälle haupitsille. Esimerkiksi ilmatorjuntaohjus SA-1/SA-25 tunnettiin Neuvostoliitossa ainakin neljällä nimellä:
Koodisto.
Ensimmäinen merkki kertoo laitteen kategorian numerolla. Toinen merkki alikategorian kirjaimella ja kolmas määrittää tuotteen numerolla. Lisämerkeillä erotetaan tuoteen versiot.
Kanoninen kimppu

Matematiikassa dimensiota "n" olevan algebrallisen variston kanoninen kimppu on suorakimppu
formula_1 
joka on "V":n kotangenttikimpun formula_2 "n":s ulkopotenssi. Se on siis "V":n holomorfisten "n"-muotojen kimppu, kun "V" on määritelty kompleksilukujen kunnassa. Tämä "V":n duaalinen objekti Serren dualisuuden suhteen. Tätä voidaan myös ajatella kääntyvänä lyhteenä.
Kanoninen luokka on "V":n Carterin divisorin "K" divisoriluokka. Sen avulla voidaan muodostaa kanoninen kimppu, joka on "V":n lineaaristen ekvivalenssien ekvivalenssiluokka, ja sen divisoreja kutsutaan kanonisiksi divisoreiksi. "Antikanoninen divisori" on muotoa −"K" oleva divisori, missä "K" on kanoninen. Antikanoninen kimppu on vastaava käänteinen kimppu formula_3.
Singulaariselle varistolle "X" on olemassa useita tapoja määritellä kanoninen divisori. Jos varisto on normaali, se on sileä ja sen kodimensio on yksi. Erityisesti voidaan määritellä sileän paikan kanoninen divisori. Tästä saadaan "X":n yksikäsitteinen Weilin divisoriluokka. Tässä luokassa merkitään "KX":llä "X":n kanonista divisoria.
Toisaalta normaalille varistolle "X" voidaan tutkia "X":n normalisoidun dualisoivan kompleksin "d":ttä kohomologiaa. Tämä lyhde vastaa Weilin divisoriluokkaa, joka on sama kuin yllä määritelty divisoriluokka "KX". Samaan tulokseen päästään myös, jos "X" on "S2", Gorenstein, ja dimensiota yksi.
Napajänis

Napajänis ("Lepus arcticus") on jänisten sukuun kuuluva nisäkäslaji, jonka levinneisyysalue ulottuu Kanadan pohjoisosista aina Grönlannin rannikoille ja Kanadan saaristoihin asti. Napajänis on esiintymisalueellaan ainoa siellä tavattava jäniseläin. Napajänikset elävät keskimäärin seitsemän vuotta.
Tuntomerkit.
Napajäniksen turkki on kesäisin harmaa tai ruskea ja talvisin valkoinen, mutta korvien kärjet ovat mustat. Napajänis voi kasvaa noin puolen metrin pituiseksi pois lukien sen viidestä kymmeneen senttiä pitkä häntä. Napajänis on sopeutunut hyvin kylmään ilmastoon, esimerkiksi sen korvat ovat pienemmät kuin useimmilla muilla jäniksillä, jotta niiden lämpöä haihduttava pinta-ala olisi pienempi. Napajäniksellä on suuret ja karvaiset jalat, mitkä estävät sitä vajoamasta hankeen.
Ravinto.
Ravinnokseen napajänis käyttää enimmäkseen varpujen silmuja, juuria, sekä marjoja. Talvella pääravintoa ovat pajut, kesällä ruoho. Talvella napajänis kaivelee ruokansa hangesta ja tarvittaessa rikkoo jääpeitteen takajaloillaan.
Lisääntyminen.
Napajäniksen kiima-aika on yleensä huhti–toukokuussa. Poikaset syntyvät kesä–heinäkuussa. Yleensä naaras synnyttää kerralla 2–8 poikasta. Poikaset vieroitetaan 8–9-viikkoisina.
European Students' Union

The European Students' Union (ESU) (aiemmin The National Unions of Students in Europe ESIB) on eurooppalaisten kansallisten opiskelijaliittojen yhteenliittymä, johon kuuluu 45 eurooppalaista kansallista opiskelijaliittoa 35 Euroopan valtiosta. Suomesta järjestön jäseninä ovat Suomen opiskelijakuntien liitto (SAMOK) sekä Suomen ylioppilaskuntien liitto (SYL).
ESU edustaa jäsenjärjestöjensä kautta yli 10 miljoonaa eurooppalaista opiskelijaa. Vaikuttamisen kohteina ovat mm. Euroopan unioni, Euroopan neuvosto sekä Unesco.
Tim Lambesis

Tim Lambesis (s. 21. lokakuuta 1980) on laulaja metalcore-yhtyeessä As I Lay Dying. Hän on toinen yhtyeen perustajajäsenistä. Hän on myös soittanut kitaraa yhtyeissä Society's Finest ja Point of Recognition. Avoimesti kristityksi tunnustautunut Lambesis on osittain kreikkalainen. Lambesis on tunnettu äänestään, joka on saanut vaikutteita ruotsalaisyhtyeiden In Flamesin, Living Sacrificen ja At the Gatesin tuotannosta.
Tim Lambesiksella on thrash metalia ja metalcorea yhdistelevä soolohanke nimeltä Austrian Death Machine, jossa hän soittaa kaikki instrumentit, ja yhtye käsittelee Arnold Schwarzeneggerin toimintaelokuvia. Austrian Death Machinelta ilmestyi heinäkuussa 2008 albumi nimeltä "Total Brutal". As I Lay Dyingissa Lambesiksen sanoitukset ovat henkilökohtaisia ja käsittelevät aiheita ihmissuhteista elämässä kamppailuun. 
Lambesiksella on 3 veljeä. Hän syntyi Phoenixissa, Arizonassa, mutta muutti San Diegoon ollessaan nuori. Kaikki hänen veljensä elävät Phoenixissa. Lambesiksen vanhemmat omistavat yrityksen Carlsbadissa, kaliforniassa. Lambesis työskenteli jonkin aikaa vanhempiensa yrityksessä ennen kuin perusti As I Lay Dyingin. Hän omistaa osan Metal Blade Recordsista.
Toukokuussa 2013 Lambesis pidätettiin epäiltynä yrityksestä palkata murhaaja tappamaan vaimonsa. Hänet tuomittiin 6 vuodeksi ehdottomaan vankeusrangaistukseen 16.5.2014. Lambesis vapautui vankilasta 17.12.2016 kärsittyään tuomiotansa yhteensä kaksi vuotta ja kymmenen kuukautta.
Preerikko

Preerikko eli preeriakoira eli mustahäntäpreeriakoira eli ("Cynomys ludovicianus") on preeriakoirien sukuun kuuluva nisäkäs, jota tavataan Pohjois-Amerikan preerioilla aina Kanadan eteläosista Meksikon pohjoisosiin. 
Nimensä "preeriakoira" on saanut koiran haukuntaa muistuttavasta ääntelystään ja sosiaalisesta elämäntavastaan, vaikkei se muuten ole läheistä sukua koiraeläimille. Nykyisin lajia pidetään jonkin verran lemmikkieläimenä, myös Suomessa.
Ulkonäkö ja koko.
Preerikon pituus vaihtelee 352 ja 415 mm välillä, koiraat ovat naaraita pidempia ja myös yleensä 10–15 % naaraita painavampia. Koiras painaa 850–1 675 g, naaras 705–1 050 g. Paino vaihtelee vuodenaikojen mukaan, ja sekä koiraat että naaraat saavuttavat suurimman painonsa syksyllä ja pienimmän talvella. Niillä on hiukan eri värinen kesä- ja talviturkki. Yleisväritys on selkäpuolelta ruskehtava, ja vatsan alueella on valkeahkoa karvaa. Kesällä osa karvoista on mustia, osa raidallisia (tyvestä lukien musta -valkoinen-kanelinruskea-kellertävä raita ja musta kärki). Talvella raidoitus on erilainen: musta–kellertävä–kanelinruskea raita ja valkoinen kärki. Naarailla on kahdeksan harmahtavaa nisää, jotka näkyvät vain tiineyden ja imetyksen aikana. Hännänpää on musta.
Levinneisyys.
Preerikko on pääasiassa Pohjois-Amerikan Suurten tasankojen laji, jota esiintyi aikaisemmin Saskatchewanin eteläkärjestä Kanadassa (Frenchman River Valley) ja eteläisestä Montanasta Suurten tasankojen länsi- ja keskiosan läpi Länsi-Texasin, Uuden Mexicon, Kaakkois-Arizonan ja Koillis-Meksikon sekä Sonin preerioilla. Laji on nyt hävinnyt Kaakkois-Arizonasta,New Mexicosta ja paikallisesti monilta muilta alueilta koko levinneisyysalueellaan.
Elintavat.
Preerikot elävät valtavissa järjestäytyneissä yhteisöissä, joissa ne kaivavat laajoja tunneleita maan alle. Yhden tunnelin keskikoko on sata hehtaaria, mutta tätä paljon suurempia tunneleita tunnetaan. Kaikista laajin tunnettu yhteisö oli kaivanut elinalueeksensa 64 750 neliökilometrin kokoisen alueen.
Preerikot ovat hyvin sosiaalisia, mikä mahdollistaa yhteistyön niin alueiden puolustamisessa kuin yhteisöjen syntymisessä. Tällaista yhteisöä kutsutaan "kaupungiksi". Kaupunki taas on edelleen jaettu "kaupunginosiin". Kaupunginosien "väestö" on jakautuneena perhekuntiin, jotka käsittävät yleensä 8–9 – paikoin yli 20 – yksilöä. 
Lisääntyminen.
Preerikot lisääntyvät vain kerran vuodessa. Lisääntymisaikana naaraat unohtavat sosiaalisuutensa ja alkavat tappaa toisten naaraiden poikasia. Lähisukulaisten tappaminen on nisäkkäiden keskuudessa harvinaista, joten mustahäntäpreeriakoiranaaraiden käytöstä on pyritty selittämään erilaisin tavoin. Todennäköisesti naaraat pyrkivät joko vähentämään liikakansoitusta, takaamaan omille poikasilleen paremmat elinolosuhteet tai sitten ne vain tarvitsevat lihaa saadakseen energiaa.
Evert Julius Bonsdorff

Evert Julius Bonsdorff (24. syyskuuta 1810 Turku – 30. heinäkuuta 1898 Muurla) oli suomalainen anatomi, eläintieteilijä ja lääkäri. Anatomian ja fysiologian professorina vuosina 1846–1871 toiminut Bonsdorff tunnetaan lääkäriopetuksen uudistajana ja Helsingin yliopiston lintukokoelmien perustajana. Arkkiatrin arvon Bonsdorff sai vuonna 1859 ja valtioneuvoksen vuonna 1871. Bonsdorff sai professorin arvonimen 1841.
Hän väitteli lääketieteen tohtoriksi 1840. Hän tuli 1837 anatomian prosektoriksi ja anatomian ja fysiologian apulaiseksi. Vuonna 1846 hänestä tuli Helsingin yliopiston anatomian ja fysiologian professori. Hän otti anatomian opetuksessa käyttöön opiskelijoiden itse tekemät leikkelyharjoitukset. Lisäksi hän kiinnitti opiskelijoiden huomion sairauden aiheuttamiin muutoksiin elinten rakenteessa ja toiminnassa.
Bonsdorff oli ahkera tutkija ja julkaisija anatomian alalla. Hänen ansiostaan oikeuslääketieteessä syntyi ruumiinvammojen uusi luokitus. Hän hankki Magnus von Wrightin avulla laajan Suomen lintujen kokoelman sekä kokoelman kaksisiipisiä hyönteisiä. Kokoelma on nimetty Bonsdorffin museoksi. Myös ainutlaatuisen luustokokoelman syntyminen on hänen ansiostaan.
Bonsdorff perusti yliopiston anatomian laitoksen ihmisluukokoelman, jota kartutettiin sitten 1930-luvulle saakka. Kokoelma on nykyisin Luonnontieteellisen keskusmuseon hallussa. Kokoelmaan kuuluu noin 1 500 pääkalloa ja useita laatikollisia ihmisluita Suomesta ja eri puolilta maailmaa. Kokoelmaan aiemmin kuuluneet saamelaisten kallot ja luustot toimitettiin vuonna 2001 Inariin haudattavaksi. Kokoelmassa on myös rikoksista tuomittujen vankien kalloja ja luita.
Nyby

Nyby (ruotsia, ) voi tarkoittaa seuraavia:
Paikkoja.
Ruotsissa.
Nyby on myös usean kylän nimi.
Loukinen

Loukinen on joki Pohjois-Suomessa. Se saa alkunsa useita pienistä latvapuroista ja yhtyy Ounasjokeen Levin matkailukeskuksen lähellä. Loukisen pituus on noin 60 kilometriä. Loukinen sekä sen sivujoet Kapsajoki ja Seurujoki ovat hyviä kalavesiä. 
Loukisen alkupisteestä on Ounasjokeen liittymispisteeseen matkaa noin 32 km.
Loukinen sivujokineen on perattu uittoa varten. Sinne on istutettu harjusta, siikaa ja järvitaimenta osana uiton ja voimaloiden velvoitteita.
Loukisen latvasuot ovat suojelualuetta. Siellä on lähteitä ja aapasuota. Alueen maaperä on kalkkipitoinen mikä vaikuttaa kasvillisuuteen. Alueella on myös merkitystä lintujen suojelun takia.
Loukisen ympäristöarvoja on selvitetty perusteellisesti, koska sen läheisyyteen on haettu lupaa kultakaivokselle.
Aiheesta muualla.
Kalasaalis.com / loukinen
Nyby (Ii)

Nyby on pieni maaseutukylä Iin kunnassa Pohjois-Pohjanmaalla. Kylä sijaitsee Ruukinlahden rannalla noin kolme kilometriä Olhavan kylän pohjoispuolella ja noin 19 kilometriä pohjoiseen kuntakeskuksesta. Valtatie 4 kulkee kylän ohitse.
Kylässä toimi vuosina 1783–1885 Nybyn lasitehdas, joka oli 1700-luvun lopulla Suomen merkittävin. Olhava on useissa ruotsin käännöksissä mainittu nimellä Nyby.
ELF Cup

ELF Cup oli jalkapallon maajoukkueturnaus, joka järjestettiin vuoden 2006 marraskuussa Pohjois-Kyproksella. Turnauksen järjesti Pohjois-Kyproksen jalkapalloliitto KTFF. 
Turnaukseen osallistuneista maajoukkueista suurin osa, mukaan lukien isäntäjoukkue Pohjois-Kypros, eivät olleet kansainvälisen jalkapalloliiton FIFAn tai sen maanosaliittojen jäseniä. Turnaus tarjoasi niille harvinaisen tilaisuuden pelata maaotteluita muita maita vastaan.
Alun perin Pohjois-Kyproksen piti järjestää NF-Board-liiton joka toinen vuosi järjesttäväksi kaavaillun ensimmäisen vastaavalla tavalla ei-FIFAn tunnustamille maajoukkueille tarkoitetun VIVA World Cup -turnauksen, mutta kiistojen vuoksi turnaus päätettiin sittemmin järjestää Oksitaniassa. NF-Board ilmoitti erimielisyyden syyksi Pohjois-Kyproksen haluttomuutta ottaa turnaukseen mukaan tiettyjä joukkueita, kun taas Pohjois-Kypros ilmoitti syyksi taloudelliset erimielisyydet. Sn vuoksi ELF Cup ja VIVA World Cup järjestettiin samaan aikaan marraskuussa. KTFF lupasi maksaa osallistuvien joukkueiden matkakustannukset, mikä houkutteli monia NF-Boardin jäsenliittoja valitsemaan ELF Cupin alkuperäisen VIVA World Cupin sijaan.
Turnaus pelattiin neljällä stadionilla kansainvälisesti tunnustamattomassa Pohjois-Kyproksen turkkilaisessa tasavallassa. Turnaukseen osallistui kahdeksan joukkuetta, joista kolme FIFAn ja Aasian maanosaliiton AFC:n jäseniä.
Abdel Wael Zwaiter

Abdel Wael Zwaiter (, 2. tammikuuta 1934 – 16. lokakuuta 1972 Rooma, Italia) oli palestiinalainen kääntäjä ja Roomassa asunut Fatahin edustaja, jonka Israelin salainen poliisi Mossad tappoi osana Jumalan kosto -operaatiota. 
Elämä.
Zwaiter syntyi Nablusissa 1930-luvulla. Hän opiskeli Irakissa arabiankielistä kirjallisuutta ja filosofiaa Bagdadin yliopistossa. Zwaiter muutti ensin Libyaan ja sitten Roomaan, jossa hän oli PLO:n Italian edustajana. Roomassa hän toimi tulkkina ja kääntäjänä Libyan suurlähetystössä. 
Zwaiter oli lahjakas kielissä. Hän puhui arabian lisäksi sujuvasti ranskaa, italiaa ja englantia. Italiassa ollessaan hän aloitti kääntämään "Tuhannen ja yhden yön tarinat" arabiasta italiaksi. Hän oli italialaiskirjailija Alberto Moravian läheinen ystävä. 
Ampuminen.
Elokuussa 1972 Italian poliisi kuulusteli Zwaiteria, koska hänen uskottiin olleen Musta syyskuu -järjestön jäsen ja Münchenin terroristi-iskujen suunnittelija, mutta hänet vapautettiin. PLO:n mukaan Zwaiterilla ei ollut tekemistä iskujen kanssa. Kun Zwaiter palasi asuntoonsa 16. lokakuuta vuonna 1972, Mossadin agentit ampuivat häntä 13 kertaa. Luodeista 12 lävisti hänen ruumiinsa; 13. laukaus osui hänen taskussaan olleeseen "Tuhannen ja yhden yön tarinat -"kirjaan, jota Zwaiter tuolloin oli kääntämässä.
Luna 2

Luna 2 () oli ensimmäinen ihmisen lähettämä avaruusluotain, joka iskeytyi Kuuhun. Sen lähetti Neuvostoliitto. Luotain hajosi osumassa sirpaleiksi. Luotain iskeytyi Kuuhun Sateiden meren itäreunaan, lähelle Aristillus-, Arkhimedes- ja Autolycus-kraattereita.
Rakenteeltaan Luna 2 oli samanlainen kuin Luna 1, se kuului ns. E-1A-sarjaan. Luotain painoi 390,2 kilogrammaa.
Luna 2 oli ensimmäinen laite, joka havaitsi aurinkotuulen. Sen edeltäjän havainnoista oli saatu viitteitä ilmiön olemassaolosta ja Luna 2:n ionianturit asetettiin parempaan asentoon jotta sillä voitiin mitata plasmavuota. Kuulla ei havaittu magneettikenttää tai Van Allenin säteilyvyöhykkeitä.
Luna 2 laukaistiin 12. syyskuuta 1959 ja sen matka kesti 33,5 tuntia. Luotain murskautui Kuuhun 13. syyskuuta 1959 kello 23.02 Suomen aikaa.
Luna 2:n sisäpuolella oli kahtena sisäkkäisenä pallona viisikulmion muotoisia Neuvostoliiton tunnuksia, ikään kuin jalkapallokuviona. Sen sisällä oli räjähde, joka hajotti Neuvostoliiton tunnukset pitkin kuun pintaa.
 Neuvostoliitolle onnistunut Luna2:n lento oli merkittävä voitto avaruuskilvassa, mistä merkkinä pääsihteeri Nikita Hruštšov luovutti luotaimen sisäosan pienoismallin Yhdysvaltojen presidentti Dwight D. Eisenhowerille vieraillessaan ensi kertaa Yhdysvalloissa pian lennon jälkeen.
Äijänkumpele

Äijänkumpele on pieni karikkojen ympäröimä asumaton saari Kellon kaupunginossa Oulun kaupungin (entisen Haukiputaan kunnan) vesialueella Perämerellä. Saari sijaitsee noin neljä kilometriä koilliseen Hailuodon Huikun lauttasatamasta ja noin 14 kilometriä länsiluoteeseen Oulun Vihreäsaaren satamasta. Muita läheisiä saaria ovat Korkiakari, Laitakari ja Saapaskari. Saaren lännenpuoleisella matalikolla on Hailuodon Huikun ohitse kulkevan 5,3 metrin laivaväylän linjataulut.
Äijänkumpele on puuton ja pensaaton kivikkoinen lokki- ja tiirayhdyskuntien pesimäpaikka.
Harry Federley

Harry Federley (22. maaliskuuta 1879 Viipuri – 13. marraskuuta 1951 Helsinki) oli suomenruotsalainen geneetikko ja eläintieteilijä. Federley oli Helsingin yliopiston professori vuodesta 1923, ja hän toimi genetiikan laitoksen ensimmäisenä esimiehenä. Häntä pidetään suomalaisen perinnöllisyystieteen perustajana.
Harry Federleyn vanhemmat olivat isännöitsijä Georg Gottfrid Federley ja Aline Olga Elisabeth Bandholtz. Hän pääsi ylioppilaaksi 1896 (Nya svenska läroverket) ja valmistui Helsingin yliopistosta filosofian kandidaatiksi ja maisteriksi 1900 sekä filosofian lisensiaatiksi ja tohtoriksi 1907. Federley jatkoi opintojaan myös Jenassa ja Tukholmassa.
Federley nimitettiin Helsingin yliopiston eläintieteen dosentiksi 1909 ja perinnöllisyystieteen dosentiksi 1915. Hän oli Helsingin yliopiston perinnöllisyystieteen ylimääräisenä professorina 1923–1949. Federley oli jäsenenä monissa suomalaisissa tieteellisissä yhdistyksissä, suoritti stipendiaattina usean vuoden aikana tutkimuksia ulkomailla varsinkin Saksassa ja Ruotsissa ja edusti Suomea sekä esitelmöi tutkimuksistaan perinnöllisyystieteen maailmankongresseissa Pariisissa ja Berliinissä. Federley selvitteli lukuisissa ruotsinkielisissä esitelmissä ja kirjoituksissa perinnöllisyystieteen merkitystä ja sen soveltamista kasvinjalostukseen, eläinjalostukseen, lääketieteeseen ja ihmisen rodunparannukseen. Hän tutki uraauurtavissa töissä muun muassa perhoslajien ja niiden välisten lajiristeytysten kromosomistoja.
Federley oli jo varhain kiinnostunut myös ihmisen rotuhygieniasta, ja hän vaikutti keskeisesti rotuhygieniasuunnittelun kehittämiseen Suomessa 1900-luvun alkupuoliskolla, sekä lainsäädännön valmistelussa että Folkhälsan-järjestössä. Federley oli suomenruotsalaisuuden vahva puolustaja ja kansanosan aseman säilytyksen puolestapuhuja.
Federleyn puoliso oli Bertha Maria Anna o.s. Paulig (1877–1959), ja metsänhoitaja Gunnar Federley (1912–1993) oli heidän poikansa.
Mass Transit Railway

Mass Transit Railway (lyh. MTR; ) on Hongkongin metrojuna- ja pikaraitiotiejärjestelmä. Verkosto koostuu nykyään kymmenestä metrolinjasta ja 12 pikaraitiotielinjasta. Metroasemia on 85 ja pikaraitiotieasemia 68. Rataverkon yhteispituus on 211,6 kilometriä. Metrojunajärjestelmä (MTR) aloitti toimintansa 1979. Joulukuussa 2007 MTR ja rautatiejärjestelmä Kowloon-Canton Railway (KCR) yhdistyivät. MTR oli alkuvuonna 2009 Hongkongin suosituin joukkoliikennemuoto 42 prosentin markkinaosuudellaan. Metron omistaa ja sitä liikennöi MTR Corporation.
Linjaverkosto.
Metrolinjat
Pikaraitiotie